BAY คาด “กนง.” คงดบ. ถึงสิ้นปี ชี้ศก.ไทยยังอ่อนแอ
BAY คาดการณ์ “กนง.” ยังคงดอกเบี้ยถึงสิ้นปี 65 แม้เงินเฟ้อยืนเหนือกรอบเป้าหมาย โดยไทยรองรับความเสี่ยงต่อผลกระทบจากภายนอก และการฟื้นตัวของเศรษฐกิจไทยยังเติบโตช้า
BAY คาดการณ์ “กนง.” ยังคงดอกเบี้ยถึงสิ้นปี 65 แม้เงินเฟ้อยืนเหนือกรอบเป้าหมาย โดยไทยรองรับความเสี่ยงต่อผลกระทบจากภายนอก และการฟื้นตัวของเศรษฐกิจไทยยังเติบโตช้า
24 พ.ค. 2565

ผู้สื่อข่าวรายงานว่า วิจัยกรุงศรี ธนาคารกรุงศรีอยุธยา (BAY) คงคาดการณ์ว่า คณะกรรมการนโยบายการเงิน (กนง.) จะไม่รีบปรับขึ้นดอกเบี้ยนโยบายในปีนี้ เนื่องจาก 1.แม้อัตราเงินเฟ้อในปีนี้จะอยู่เหนือกรอบเป้าหมาย แต่การเพิ่มขึ้นของอัตราเงินเฟ้อไม่ได้กระจายเป็นวงกว้าง โดยมีสัญญาณเล็กน้อยของแรงกดดันด้านราคาที่เพิ่มขึ้นในภาคบริการ เนื่องจากอุปสงค์ยังคงอ่อนแอ ท่ามกลางตลาดแรงงานที่ซบเซา
2.ไทยรองรับความเสี่ยงต่อผลกระทบจากภายนอกได้ดีกว่าบางประเทศ สะท้อนจากเสถียรภาพด้านต่างประเทศของไทยอยู่ในอันดับที่เข้มแข็ง รองจากไต้หวัน และเกาหลี ซึ่งช่วยลดความกังวลเงินทุนไหลออก
3.การฟื้นตัวของเศรษฐกิจไทยยังเติบโตช้า และกิจกรรมทางเศรษฐกิจในปีนี้จะยังอยู่ในระดับต่ำกว่าก่อนเกิดการระบาด โดย GDP ไตรมาสแรกของไทยเติบโตเพียง 2.2% จากงวดเดียวกันของปีก่อน ซึ่งอ่อนแอกว่าเศรษฐกิจส่วนใหญ่ในภูมิภาค
นอกจากนี้จากข้อมูลคาดการณ์ของกองทุนการเงินระหว่างประเทศ (IMF) พบว่าระดับกิจกรรมทางเศรษฐกิจของไทยตลอดทั้งปี 2565 จะยังคงต่ำกว่าระดับก่อนเกิดการระบาด 1.5% ในขณะที่ประเทศอื่นๆ กิจกรรมทางเศรษฐกิจจะกลับมาสูงกว่าช่วงก่อนเกิดการระบาดแล้วราว 1.6-13.4%
ดังนั้น แม้จะมีแรงกดดันต่อการปรับขึ้นดอกเบี้ยนโยบาย แต่การฟื้นตัวของเศรษฐกิจไทยที่ยังอ่อนแอเมื่อเทียบกับเพื่อนบ้าน จึงอาจมีผลต่อการปรับนโยบายของ กนง. นอกจากนี้สำหรับไทยการขึ้นอัตราดอกเบี้ยในปีนี้ไม่น่าจะช่วยบรรเทาเงินเฟ้อด้านอุปทาน และอาจส่งผลกระทบต่อการฟื้นตัวของเศรษฐกิจที่ยังเปราะบาง
“ไทยอ่อนไหวต่อปัจจัยภายนอกน้อยกว่าเพื่อนบ้าน อาจหนุนให้ กนง.คงดอกเบี้ยในปีนี้ เพื่อรองรับกิจกรรมทางเศรษฐกิจที่ยังฟื้นช้า ล่าสุดผู้ว่าธปท.ชี้ว่ากนง. ยังไม่มีความจำเป็นต้องปรับขึ้นดอกเบี้ยนโยบายตามเฟด ซึ่งมีแนวโน้มเร่งปรับขึ้นดอกเบี้ยอย่างต่อเนื่องเพื่อสกัดการพุ่งขึ้นเงินเฟ้อ อย่างไรก็ตาม ส่วนต่างของดอกเบี้ยที่เพิ่มขึ้น อาจกระทบต่อเงินทุนเคลื่อนย้ายและตลาดเงินผันผวน” บทวิเคราะห์ระบุ
ด้านวิจัยกรุงศรี เห็นว่า การขยายมาตรการลดภาษีสรรพสามิตน้ำมันดีเซล จะช่วยลดทอนผลกระทบต่อเศรษฐกิจ และพยุงความเชื่อมั่นของภาคอุตสากรรมที่อ่อนแอ นอกจากนี้ จากสถานการณ์ความขัดแย้งระหว่างรัสเซียและยูเครน ส่งผลให้ราคาน้ำมันดิบในตลาดโลกผันผวน และปรับตัวสูงขึ้นอย่างต่อเนื่อง สร้างแรงกดดันต่อราคาน้ำมันขายปลีกในประเทศ โดยเฉพาะน้ำมันดีเซล ซึ่งถือเป็นต้นทุนการผลิตของทุกภาคอุตสาหกรรม ย่อมส่งผลกระทบเป็นวงกว้างต่อภาคธุรกิจและประชาชน
ล่าสุด รัฐบาลอนุมัติขยายมาตรการลดอัตราภาษีสรรพสามิตน้ำมันดีเซลเป็น 5 บาท/ลิตร (จากเดิมลด 3 บาท/ลิตร สิ้นสุดวันที่ 20 พ.ค. 2565) มีผลตั้งแต่วันที่ 21 พ.ค. 2565 ถึง 20 ก.ค. 2565 เพื่อจะช่วยลดระดับราคาขายปลีกของน้ำมันดีเซลไม่ให้สูงจนกระทบต่อภาระค่าครองชีพและการฟื้นตัวของเศรษฐกิจ
ทั้งนี้ จากผลการประเมินของวิจัยกรุงศรี พบว่า หากกรณีมีการปรับขึ้นราคาน้ำมันดีเซลขึ้น 2 บาท/ลิตร จะส่งผลต่ออัตราเงินเฟ้อรวมสะสมใน 5 ไตรมาสเพิ่มขึ้น 0.49% จากกรณีฐาน และจะกระทบต่อ GDP ในอีก 3 ไตรมาสถัดไปลดลง 0.17% จากกรณีฐาน และหากมีการปรับราคาน้ำมันดีเซลขึ้น 5 บาท จะส่งผลต่ออัตราเงินเฟ้อรวมสะสมใน 5 ไตรมาสเพิ่มขึ้น 1.23% จากกรณีฐาน และกระทบต่อ GDP ในอีก 3 ไตรมาสถัดไปลดลง 0.43% จากกรณีฐาน